**Labodji par na Koseškem bajerju vzgojil šest mladičev**

Ljubljana, 7. julij, 2020: **Labodji par, ki gnezdi na Koseškem bajerju, je letos uspešno vzgojil šest mladičev. Danes bosta predstavnika Slovenskega centra za obročkanje ptic v sodelovanju s člani Društva za opazovanje in proučevanje ptic Slovenije ter zaposlenimi pri upravljalcu Krajinskega parka, JP VOKA SNAGA, mladim labodom nadela identifikacijske obročke.**

Koseški bajer leži na zahodnem delu Krajinskega parka Tivoli, Rožnik in Šišenski hrib. Bajer z okolico služi predvsem kot prostor oddiha za občane ter življenjski prostor rastlin in živali. V Službi Krajinski park Tivoli, Rožnik in Šišenski hrib (JP VOKA SNAGA) redno spremljamo labodjo družino na Koseškem bajerju. Gnezditev je bila v preteklih letih manj uspešna, lani sta preživela le dva mladiča, zato smo letošnjega gnezditvenega uspeha izjemno veseli.

Labod grbec je velika bela ptica z značilnim oranžnim kljunom in črno grbo nad njim. V vodi je ta velika ptica zelo elegantna, na kopnem pa deluje bolj nerodno. Labodi tehtajo več kot 10 kilogramov in sodijo med najtežje ptice, ki še lahko letijo. Pri vzletu si pomagajo tako, da nekaj metrov pretečejo po vodi.

Oba labodja starša na Koseškem bajerju sta bila obročkana že v preteklosti, danes pa bomo identifikacijske obročke namestili tudi mladičem. Obročkanje ptic ima več kot 100 letno tradicijo, v Sloveniji ta dejavnost organizirano poteka od leta 1926. Danes slovenski obročkovalci, ki za svojo dejavnost potrebujejo posebno dovoljenje, delujejo v okviru Prirodoslovnega muzeja Slovenije – Slovenskega centra za obročkanje ptic.

Glavni namen obročkanja ptic je preučevanje njihovega načina življenja, predvsem selitve. Tako smo s pomočjo obročkov ugotovili, da ste se januarja letos lanskoletna labodja mladiča zadrževala na travnikih v Hrašah, prenočevala pa sta na Zbiljskem jezeru.

Obroček, narejen iz aluminija, je kot nekakšna osebna izkaznica, saj nosi podatke o spolu, starosti ter podatek o datum in mestu obročkanja. Večje ptice, kot so labodi in štorklje, obročkamo na gnezdu, ko so še mlade in še ne letijo. Pri obročkanju ptico pregledamo, stehtamo, zabeležijo se tudi nekateri drugi biometrični podatki (npr. dolžina peruti).

|  |  |
| --- | --- |
| **Več informacij:** |  |
| **Mateja Nose Marolt**  JP VOKA SNAGA  Služba Krajinski park Tivoli, Rožnik in Šišenski hrib  T: 041 877 899  P: [mateja.nose.marolt@vokasnaga.si](mailto:mateja.nose.marolt@vokasnaga.si) | **Tjaša Zagoršek**  DOPPS – BirdLife Slovenia  T: 031 439 051  P: [tjasa.zagorsek@dopps.si](mailto:tjasa.zagorsek@dopps.si) |

**Dodatne informacije:**

**Krajinski park Tivoli, Rožnik in Šišenski hrib**

Krajinski park se razprostira na severozahodnem delu Ljubljane. Obsega mestni park Tivoli ter gozdni prostor Rožnika, Šišenskega hriba in Koseškega boršta s skupno površino 459 ha. Območje je bilo prvič zavarovano leta 1984. Leta 2015 je Mestna občina Ljubljana pripravila nov odlok, ki je določil tudi upravljalca območja – JP VOKA SNAGA, v okviru katere deluje Služba Krajinski park, Tivoli, Rožnik in Šišenski hrib.

Krajinski park je bil ustanovljen s ciljem, da se ohrani številne naravne vrednote, velika biotska raznovrstnost, krajinska pestrost in naravni procesi. Povezovanje naravne in kulture dediščine, sobivanje kulturnih, športnih in drugih prostočasnih aktivnosti daje temu območju posebno v zavesti Ljubljančanov in prebivalcev širše okolice ter predstavlja svojevrstno identiteto prestolnice.

**Več informacij** o krajinskem parku je na spletni strani: <http://kp-trsh.si>, Facebooku profilu <https://www.facebook.com/kptrsh/> ali Instagramu <https://www.instagram.com/krajinskipark_trsh/>

**Koseški bajer**

Koseški bajer leži na zahodnem delu Krajinskega parka Tivoli, Rožnik in Šišenski hrib. Je antropogenega izvora, saj je nastal na območju nekdanjega glinokopa. Danes bajer služi predvsem kot mesto oddiha za občane ter življenjski prostor rastlin in živali. Stoječe vode, četudi umetnega nastanka so pravi magnet za vodne ptice in druge živali, še posebej če so bregovi poraščeni z vodnimi rastlinami. Na Koseškem bajerju domujejo race mlakarice, zelenonoge tukalice ter labodi grbci. Tu najdemo tudi številne dvoživke, kačje pastirje in druge živalske in rastlinske vrste vezane na vodo.

Okrog Koseškega bajerja je urejena sprehajalna pot s klopmi. Ob jezeru je tudi večja lesena ploščad in nekaj razglednih pomolov. Kljub temu, da je območje antropogenega nastanka je pomembno tako z vidika ohranjanja narave v mestu kot tudi kulturne dediščine. Bajer ima pomembno socialno vlogo, saj njegova okolica predstavlja mesto za sprostitev okoliških prebivalcev in obiskovalcev.

**Labod grbec**

Labod grbec je velika ptica. Samo njegov trup je dolg okoli 80 cm, skupaj z vratom pa meri od 140 do 160 cm, razpon njegovih peruti meri od 200 do 240 cm. Perje je v celoti belo. Ima oranžen kljun s črno bazo, črne so tudi noge. Ime mu je dala opazna črna grba na čelu.

V vodi je ta veličastna ptica zelo elegantna, na kopnem pa deluje nerodno in nebogljeno. Zaradi svoje velikosti se mora pri vzletu močno potruditi. Precej časa teče in močno zamahuje s krili, preden se končno dvigne v zrak. Leti z iztegnjenim vratom, ob vsakem njegovem zamahu s krili pa je moč slišati značilen utripajoč, celo nekoliko pojoč zvok mogočnih peruti.

Labod grbec je rastlinojed, ki se hrani pretežno s potopljenimi deli vodnih rastlin in algami, na kopnem pa se rad »pase« na travnikih. Občasno se na njegovem jedilnem listu znajde tudi kakšna [dvoživka](http://www.notranjski-park.si/izobrazevalne-vsebine/zivalski-svet/dvozivke), žuželka ali polž.

Labod grbec ni prav nič plašen, prej nasprotno. Pogosto s sikanjem in šopirjenjem pokaže svojo nejevoljo, če se mu preveč približamo. Staši zaščitniško branijo svoj zarod, če se jim preveč približamo lahko postanejo napadalni. Zato se raje umaknimo in jih opazujmo od daleč. Gnezdo, velik kup vodnega rastlinja, labod zgradi na obali tik ob vodi. Starša gnezdo skrbno in neustrašno varujeta pred vsiljivci. Labod je zvest partner, saj samica in samec ostaneta skupaj celo življenje. Če je bila gnezditev uspešna, se labodji par na isto gnezdo vrača leto za letom. Pri nas gnezdi v aprilu in maju, opazujemo pa ga lahko celo leto.

Več informacij: <http://ptice.si/ptice-in-ljudje/ptice-slovenije/labodi/>

**Obročkanje ptic:**

Glavni namen obročkanja ptic je preučevanje njihovega načina življenja, predvsem selitve. Še posebej pri pticah selivkah je pomembno sodelovanje med državami in izmenjava podatkov. Na ta način pridobimo informacije o stanju populacij, življenjski dobi ter so dogajanju na selitvenih poteh in prezimovališčih. Podatki pridobljeni za daljše časovno obdobje so podlaga za ustrezne varstvene ukrepe. Tako je bila pred leti zabeležena zanimiva najdba – v Sloveniji obročkana bela štorklja je bila opažena v Južnoafriški republiki, razdalja med krajema pa je ocenjena na več kot 7.800 km.

Obroček, narejen iz aluminija, je kot nekakšna osebna izkaznica, saj nosi podatke o spolu, starosti ter podatek o datum in mestu obročkanja. Večje ptice, kot so labodi in štorklje, obročkamo na gnezdu, ko so še mlade in še ne letijo. Pri obročkanju ptico pregledamo, stehtamo, zabeležijo se tudi drugi nekateri biometrični podatki (npr. dolžina peruti).

**Kaj storiti, če najdete ali opazujete obročkanega ptiča:**

• ptiča in obroček skušajte fotografirati

• odčitajte napis in številko na obročku

• zabeležite kraj in datum najdbe, opazovanja…

• zabeležite stanje osebka (živ, poškodovan, mrtev, najdeno okostje, itd.)

Podatke sporočite na elektronski naslov: [dfekonja@pms-lj.si](mailto:dfekonja@pms-lj.si).

Več informacij:

Prirodoslovni muzej Slovenije – Slovenski center za obročkanje ptičev: <https://www.pms-lj.si/si/o-naravi/zivali/vretencarji/ptici/slovenski-center-za-obrockanje-pticev>

Evropski center za obročkanje ptic (European Union for Bird Ringing): <https://euring.org/>

<https://euring.org/files/documents/brochure2007/Euring_brochure_slovenian_2017.pdf>